#JouMenseMyMense · GROOTfm 90.5 - iono.fm
GROOTFM 90.5 | Podcast , ±9 min episodes every 1 week	|
Die omvang van die nood laat mens soms oorweldig, verlam en selfs effens lomp voel. Net omdat ons nie alles vir almal kan wees en doen nie, beteken nie ons moet ons gewone menslike omgee verloor wat fokus op dit wat ons wel vir mekaar kan doen nie.
GROOTfm 90.5 en SPAR sê "Jou mense is my mense"!
Kuier elke Dinsdagoggend om 10:10 saam en hoor of Lindie Strydom 'n ouma met 'n cupcake verras, 'n dogtertjie in die hospitaal besoek of vir die karwagte 'n sakkie kruideniersware neem.
GROOTfm 90.5 se #JouMenseMyMense en sáám is ons beter, word met trots geborg deur SPAR.
Daar is seker 'n rede hoekom Dané Steyn met rooi hare gebore is…want aan hierdie vlam en VUUR is daar geen keer nie! Dane Steyn is slegs 'n paar weke na haar 13de verjaarsdag gediagnoseer met Adolescent Idiopathic Scoliosis (ICD10 Code: M41.20). Haar 'kurwe' van haar T8 tot haar L3-werwel is tans by 55° en die rotasie op haar T11-werwel is by at 32°. In 'luimens'-terme, grens hierdie graad van skoliose op lewensgevaarlik, siende dat die drukking wat deur die skoliose veroorsaak word, teen Dané se organe kan begin druk, en orgaanfunksie beinvloed. GROOTfm 90.5 het gaan kuier…
Dane moet tans hierdie stut vir 23-uur van die dag dra. Sy moet ook daagliks strekoefeninge doen soos voorgeskryf deur die fisioterapeut, en daar word gereeld X-trale geneem om haar groei te monitor. Sy het haar eerste stut in Februarie vanjaar ontvang.
Soos alle mediese kondisies is die uitgawes geweldig groot. Die Steyn-gesin is dankbaar dat hulle mediese fonds 'n groot gedeelte van die stut se koste gedek het, en die res van die fondse was as 'n skenking aan hulle gegee. Mamma Nicolene het ook begin om 'poppies' te maak om fondse te genereer. Die verkope het hulle almal verras, en gebruik Nicolene en Dané dit as 'n tyd waartydens hulle ook kan 'bond'.
Alhoewel hulle uitgawes vir nou binne bereik is, lê daar nog baie onsekerheid vir hulle as gesin voor. Einde Junie gaan die spesialis 'n besluit neem of Dané moet aanhou om die stut te dra, óf of hulle moet voortgaan met die operasie. Alhoewel die prosesse en prosedures onsekerheid insluit, is die uitkoms 'n wen-wen. Dané sal hiervan genees!
#JouMenseMyMense saam met SPAR – Die 'den' in Dinokeng
Die definisie van 'n 'den' is onder andere 'n plek van veiligheid, 'n skuiling…en dit is presies wat Dinokeng se 'den' – vir gebruik deur die vrywillige veldwagters – vir 12 leerders van Skoliwe, geleë in die informele nedersetting, Plastic View, die afgelope naweek was. 'n Plek van veiligheid, waar vreugde en verwagting 'n baie groter spasie as waaraan hulle gewoond is, gevul het.
Vir die groep van Skoliwe, was die tent wat groter as hulle huise is, die warm stort en bed, buiten die bos en diere-besigtigings, van die vele hoogtepunte. Die aktiwiteite het van spoorsny en inkleur, tot skattejag en kolwyntjies-versier, en 'n gewyde, heilige opening op Vadersdagoggend ingesluit. En natuurlik, was daar malvalekkers op die vuur voorberei. Die groep is vergesel deur Sophy Torima, die skoolhoof van Skoliwe, Agnes Radebe, Projekbestuurder van SA Cares For Life, Joel Mabunda en Francis Tasariraona, Operasionele Bestuurders by SA Cares for Life. Die groep van Dinokeng Vrywillige veldwagters was Theresa Eilwood, Diana de Coning, Riana Kruger, Louise Kruger en Debbie Smuts, almal onder leiding van Theuns Kruger. Dit was ook saam met veldwagter Johan Oosthuizen, sy omvattende boskennis en die borgskap van sy wildbesigtigingsvoertuig waarmee die groep die Dinokeng-leeus gesien het!
Mag ons nooit die omstandighede van baie mense onderskat nie. Ook nie die wegbreek en asemskep-geleentheid uit hierdie omstandighede nie. Mag ons nooit die voorreg om in 'n kar te klim en bos toe te ry voor die hand liggend aanvaar nie. Mag ons nooit die belewenis van 'n warm stort en bed as 'n reg beskou nie.
'n GROOT dankie aan die spanvrywilligers van Dinokeng wat hulle langnaweek opgeoffer het om 'n massiewe verskil gemaak het. Aan borge wat bygedra het tot hierdie groot verskilmaak! Aan SPAR vir die kruideniersware waarmee die kinders en personeel kon feesvier! En wat hierdie alles moontlik maak! En laastens, aan Cosmo Group vir die warm slaap!
Maryna Botha het GROOTfm 90.5 reeds in 2021 genader met 'n dringende versoek. '….As 'n mamma wil ek vandag kom vra…ek weet dit gaan moeilik oral, maar ons het so gehoop dat die jaar anders sou wees. Ons kar het gebreek en ek het my werk verloor. Daar is net nie finansies nie. Ek wil groot asb vra…ons het so hard geval dat ons tans op n plek bly vir minderbevoorregtes …en wil vandag op my knieë vra of hier dalk 'n engel is wat kan help en bereid is om drie kinders se dag te maak op kersfees om vir hulle 'n geskenkie te gee asb. Die Here ken my en weet wie ek is en glo en vertrou dat Hy die regte persoon na ons toe sal stuur. Ek is jong mamma van 25-jaar. Ek sukkel verskriklik om werk te kry omdat my ondervinding min is, en vervoer is ook 'n probleem. Ek wil baie graag ons omstandighede verbeter en my lewe verander. Ek wil ook bitter graag my matriek doen.'
Mamma Maryna, met Pappa wat gereeld weggaan vir werk ('n werk waarvoor hulle baie dankbaar is), is desperaat vir 'n beter lewe, beter omstandighede EN 'n warm winter. Met behulp van die goedgunstigheid van R&T bestuurskool kon sy haar leerlinglisensie kry, en begin nou ook met bestuurslesse. Na 'n sameloop van omstandighede is hulle nou in 'n gat. Sy, haar drie seuns en ook haar ouers wat met hul gesondheid struikel. Sy beskryf haarself as 'n 'mamma wat wil', maar het net 'n #HOOPstoot nodig.
Francina van Zyl is nog 'n moedelose mamma nadat haar man sy werk verloor het, en sy 'n klein salaris verdien. Haar man in intussen deur iemand aangestel op 'n probasietydperk. Hulle het vier dogtertjies – vanaf ouderdomme 3 tot 11. Francina sê hulle het op die oomblik geen geld nie, en probeer om elke aand 'n plan te maak sodat hulle dogtertjies nie honger gaan slaap nie.
Behalwe vir die behoeftes van hul eie gesin, woon haar skoonma en haar kêrel, ook hulle twee kinders by hulle. "Hulle was sonder blyplek en ek kan ongelukkig nie mense op straat sit nie." Haar skoonma is intussen ook skielik oorlede…
Dit was vir Francina baie moeilik om met ons kontak te maak en sê sy; "Ek het nog nooit hulp gevra nie. Ek en my man sal eerder 'n plan maak of ander help voor ons enige hulp vra, maar as 'ma' kom daar seker 'n tyd om daai trots te sluk!'
Francina werk tans van die huis af en haar man, wat sy vorige werk verloor het, het los werkies gedoen vir daglone. Hy het nooit moed opgegee nie, en het nou 'n geleentheid gekry. In die tyd wat hy werkloos was, het hulle gat net nog dieper geword. Maar, gee nie om hoe moeilik dinge by die huis gaan nie, hou Francina nie haar 9 en 11-jarige dogters uit die skool nie. Sy moes wel as gevolg van omstandighede haar 2 en 5-jarige tuis by haar begin hou.
#JouMenseMyMense saam met SPAR – Roney Stephens
Cindy en Rodney Stephens het 'n versoek aan ons gerig rakende hulle 2-jarige dogtertjie, Roney, se klompvoetjies. Sy was al vir behandeling by staatshospitale, maar ondervind die ervaring elke keer as geweldig traumaties. Cindy sê die volgende oor Roney: "Ons pragtige kindjie is van die Here af vir ons gestuur. Sy is n maand prematuur gebore met 2 'club'-voetjies en astrioposis, maar tog kry niks haar onder nie. Sy is 'n wonderlike dogtertjie! Sy kan nie tans loop nie, en ons harte is baie seer."
In Roney se geval moet sy drie operasies ondergaan om haar enigsins 'n kans op normaliteit te kan gee. Ons het voelers uitgesteek na kliënte, waarna Plantland, We Buy Cars en Ecomed Medical aangebied het om 'n bydrae te lewer waarvoor en waaroor ons ontsettend dankbaar is.
Die fondse was nog steeds nie genoeg om die omvang van die drie operasies te vereffen nie…
Cairing Daisies het GROOTfm 90.5 en die Stephens-gesin genooi na hulle jaarlikse fondsinsamelings-golfdag en toe ons met Pappa Rodney gesels om hom uit te nooi na die golfdag, was hy reeds in trane – minwetend hoekom hulle eintlik daar is…
#JouMenseMyMense saam met SPAR – Op pad…
Rudie Nel, sy verloofde, vier pragtige kinders en skoonouers woon tans in Wolmer, Pretoria Noord. Rudi het lank werk gesoek en uiteindelik was daar 'n maatskappy in Brits wat hom 'n kans gegee het. Rudi is so dankbaar vir hierdie geleentheid, dat hy tans elke oggend 03:00 opstaan, om 40 km werk toe te stap. Sy groot behoefte is 'n voertuig, wat hy bereid is om af te betaal teen R1 000 per maand. As iemand hom net 'n kans sal gee…
Rudi is die pappa van vier pragtige kinders – onderskeidelik agt en vier jaar oud, en 'n tweeling van sowat 2 maande oud. Hy het ook 'n Kode-10 lisensie, maar omdat sy salaris R7 000 'n maand is, wil motorhandelaars nie aan hom 'n voertuig verkoop nie. Die risiko en rente op finansiering oorskry dit wat Rudi tans kan bekostig. Rudi en sy gesin kry tans baie swaar. Rudi is platsak, raadop, maar, hy bly opstaan. Hy was huiwerig om vir ons hulp te vra, want hy sê dis hoe hy grootgemaak is – om nie te vra nie.
Op die ouderdom van 11 is hy 'wees' gelaat met beide sy ouers wat in 'n motorongeluk oorlede is. Hy het sy eie skoolgeld betaal. Na 'n 4-jaar-tydperk wat hy op straat gewoon het, en aan dwelms verslaaf was, het hy besluit om sy lewe om te keer en reg te ruk toe hy uitvind hy word vir die eerste keer pappa. Vandag is hy 29 jaar oud, en agt jaar 'skoon'.
Rudi se grootste droom vir sy kinders is dat hulle nooit dit sal ervaar wat hy moes ervaar het nie. Dat hulle nie dit sal sien wat hy gesien het in sy 29-jaar op aarde nie. GROOTfm 90.5 het gaan kuier…
#JouMenseMyMense saam met SPAR – Genade vir Grace
Louna Vermeulen het vir ons 'n epos gestuur waarin sy sê: "Die Here lê dit al lank op my hart om vir jou 'n e-pos te stuur en hulp te vra. Ek gaan my storie so kort moontlik hou. My broer se verloofde is 'n invalide. Altwee haar bene is geamputeer as gevolg van "gangerine". My broer moet haar fisies rond dra, toilet toe en haar bad toe dra om te bad. Hy is ook nie gesond nie en ly aan emfiseem. Grace is 71 jaar oud en my broer, 62. Hulle het geen ander behoeftes nie."
Grace is totaal afhanklik van Martin, en Louna se groot navraag was om haar te help om meer beweeglik te wees – veral wanneer sy moet badkamer toe gaan. Grace maak tans gebruik van 'n baie ou rolstoel, wat haar seermaak wanneer sy op hom sit.
Buiten hulle huidige uitdagings, is Martin en Grace deur 'n magdom traumatiese ervarings die afgelope tyd, maar ons kan sien dat hulle baie dankbaar en lief is vir mekaar. Martin se vrou is verlede jaar oorlede na 'n kort siekbed, en Grace is ook 'n weduwee. Martin het baie onlangs twee hartaanvalle gehad en is in Steve Biko Hospitaal opgeneem, waar hy gelukkig herstel het. Hy is ook onlangs afgelê deur sy werkgewer as gevolg van sy emfiseem. Toe ontmoet hy vir Grace, en is hulle is nou nie net smoorverlief nie, maar ook verloof.
Grace se twee bene is geamputeer as gevolg van suikersiekte wat 'gangerine' veroorsaak het. Sy drink tans 'n pilletjie, en haar suiker is nou onder beheer. Sy het een week voor ons besoek ook drie van haar vingers met amputasie verloor. Sy is tans totaal afhanklik van Martin, wat haar onder andere moet badkamer toe dra. Haar beweeglikheid is uit die aard van die saak totaal beperk, en haar en Martin se grootste wens was 'n gemakliker rolstoel wat die proses van beweging vir hulle albei sou vergemaklik. GROOTfm 90.5 het gaan kuier…
#JouMenseMyMense saam met SPAR – Malome's Movement
Tebogo Maredi is 'n 32-jarige man wat sy werk as operasionele bestuurder verloor het as gevolg van afleggings en toe besluit het om 'n verskil in die gemeenskap van Soshanguve te maak. Hy het begin om kinders op te voed oor hoe om diere te behandel – met liefde, respek en deernis. Met inisiatiewe soos die 'loop-die-hond-uitdaging' het hy hulle geleer dat 'n hond soveel meer kan wees as 'n troeteldier – 'n metgesel, 'n lewenslange vriend, en iemand met wie hulle kan praat wanneer omstandighede by die huis moeilik raak.
Soos Tebogo hierdie reis saam met die kinders begin het en hulle geleer het om diere lief te hê, het hy besef dat deur hulle hierdie liefde te leer, dit ook liefde tussen mense kan aanmoedig. Deur 'n verhouding met die kinders te bou, het hy toe besef dat hierdie kinders dikwels op 'n leë maag skool toe gaan. Dit is waar sy ander inisiatief begin het.
Wat begin het as 'n paar toebroodjies – bedek met grondboontjiebotter en konfyt – het ontplof in 'n volwaardige voedingskema, met kinders wat verskillende roetes na hul onderskeie skole toe stap, om ook iets te ete langs die pad te ontvang. Dit, soos Tebogo sê, is ook in die meeste gevalle die enigste maaltyd wat hulle gedurende 'n dag ontvang en kan geniet. Kinders kan inderdaad nie op 'n leë maag konsentreer nie, en sommer vinnig het die aantal kinders wat sy 'stasie' besoek het, tot meer as 'n honderd gestyg.
Hierdie 'stasie' is soveel meer as 'n plek waar hulle 'n toebroodjie ontvang. Dit is 'n plek waar Tebogo vir hulle kan wys wat liefde werklik beteken. Hoe deernis uitgeoefen word en hoe vertroue tussen mense ontwikkel word. Wanneer hy 'n kind binne skoolure in die area sien rondloop, konfronteer hy ook die ouers en kind, om vas te stel hoekom die kind nie in die skool is nie.
#JouMenseMyMense saam met SPAR – Wanneer hoop die eintlike pasaangeër is
Thea Schroder is 'n enkelmamma en het die rol as weduwee in 2009 begin speel nadat haar man aan kanker oorlede is. Haar dogter, Demi, was drie-jaar oud. Haar grootste uitdaging tans is finansieel, met die dat sy van twee na een inkomste per maand moet oorleef. Buiten die groot hartseer waarmee sy en haar dogter gekonfronteer is, het Demi op die ouderdom van 10 'n blaasprobleem ontwikkel. Haar blaas lek heeltyd, en die diagnose word 'n "overactive bladder" genoem. Dit gebeur wanneer die senuwee van die blaas beheer het op die saamtrek-reaksie nie. Demi moes elke dag, 24 uur, 7dae week 'n "pantyliner" gedra het. As sy te lank gewag het om die "pantyliner" te verander , soos as sy in die skool is, het die urine haar gebrand.
Thea en Demi het 'n uroloog gaan sien en medikasie probeer. Nadat dit nie suksesvol was nie, is die opsie van 'n operasie aan hulle voorglê. Die operasie behels 'n 2-fase-proses om 'n pasaangeër in te plant om die sametrekking van die senuwee basies oor te neem. Fase-1 is gedoen in Januarie vanjaar, en Fase-2 in Februarie. Dit was 'n sukses. Demi se blaas lek glad nie meer nie, en kan sy vir die eerste keer in ses jaar 'n normale lewe lei.
Die groot bekommernis nou, is dat Thea se mediese fonds nie die tweede fase van die operasie dek nie. Die totale koste van die pasaangeër beloop R70 000. Thea en Demi het toe 'n markdag gehou, looitjies verkoop van 'n geborgde skaap, en artikels in die plaaslike koerant geplaas met hul pleidooi. Familie en vriende het skenkings gemaak, en Demi het van haar kunswerke verkoop om hierdie bedrag in te samel. Met laasgenoemde, kon hulle sowat R38 000 insamel.
#JouMenseMyMense saam met SPAR – Die 'Country Queen van Durban' gestroop van haar amp
Liza en Carl van Niekerk woon tans in 'n 25 m2-kamer – as dit so groot is. Daar is plek vir 'n bed en 'n kas. Die yskas en kruidenierskas – wat dolleeg staan – staan in die motorhuis wat voor die kamer geleë is. Alhoewel hulle baie dankbaar is vir die dak oor hulle koppe, wat goedgunstig deur 'n gesin aan hulle beskikbaar gestel is, word hulle telkens herinner aan hoe hulle lewe voorheen was. As 'n wel-af gesin, wat gewoon het in Durban, en lief was vir 'karaoke'. Dis ook hier waar Liza bekendgestaan het as die 'Country Queen van Durban'.
Hulle grootste wens is om terug te keer Durban toe, waar die tehuis langs die Addington-hospitaal is. GROOTfm 90.5 kon nie hulle help om terug te keer Durban toe nie, maar, ons kon hulle gaan sien, en raaksien! Ons kon nostalgies raak oor die lewe wat was, en oor hier waar hulle tans is. Dit is so, die onvoorspelbaarheid van die lewe is presies dit wat die lewe opwindend, tog senutergend maak. Liewe Liza en Carl, julle lewe is nie verby nie. Daar is nog vooruitsig. Julle het min, maar julle het hoop. Julle het mekaar. Julle het julle identiteit in Christus, julle Vader. 'n Identiteit waarvan julle nooit gestroop sal word nie. Liza, jy is dalk nie meer die 'Queen of Country' nie, maar jy is en sal vir altyd jou Vader en jou man, Carl, se prinses wees.
#JouMenseMyMense saam met SPAR – Anthony se beskermengel
Anthony Melville het die 'wewenaar'-etiket op die 18de Februarie gekry, toe die liefde van sy lewe, na 'n baie gelukkige huwelik van 29 jaar (vanjaar sou dit 30 wees), die wenstreep behaal. Sy is een maand en 18 dae na haar diagnose oorlede aan kanker.
Leatitia Melville, Anthony se skoonsuster, het 'n hulpkreet aan ons gerig toe sy uitvind van Mirinda se Vlak 4 kanker, en deel toe met ons dat die hospitaal vir Mirinda en Anthony heeltyd huis toe stuur. Hulle was raadop, met hulle soeke na antwoorde, en al wat ons kon doen, is hulle in kontak sit met Thea en Cisca, ons familie van CANSA. Hulle het ons laatweet dat daar niks is wat die dokters meer kan doen nie, maar, was so dankbaar oor Thea en Cisca se ontferming oor hulle. Met haar roudiens, het Lize Bothma van Lize Bothma Begrafnisondernemers ook op kort kennis ingespring en met Mirinda se roudiens se blomme gehelp, omdat daar nie finansies was nie.
'n Skok vir almal, met Mirinda, wat 'n 'presence' gehad het soos niemand anders nie. Iemand wat 'n vertrek kon vul met haar vreugde en liefde en sagmoedigheid. En Anthony, haar man, wat nie agter gelaat is met 'n fisiese pyn in sy hart en oorweldigende verlange na haar drukkies en oggend-soene nie, maar met mediese rekeninge.
Hy hou kom bo water deur 'op te kyk', sê hy. 'Ek was nog nooit kwaad vir God nie, en glo Hy het 'n doel hiermee. Daarom, as ek Hom vrae vra, vra ek wat die doel is. Sy doel vir my, en my doel vir Hom.' Anthony is dankbaar dat sy vrou nie gely het nie, en dat sy tog nou volkome genees is. Hy glo sy is sy beskermengel, en vertel ons hoe bevoorreg hy is om 'n engel op aarde te kon hê, en nou ook 'n beskermengel vanuit die Hemel.